Virallinen lehti nro C 328 , 26/10/1998 s. 0188



B4-0897, 0909, 0921, 0927, 0935 ja 0937/98 Päätöslauselma Semira Adamun kuolemasta maasta karkotuksen yhteydessä Euroopan parlamentti, joka - ottaa huomioon 19. syyskuuta 1996 antamansa päätöslauselman laittomien pakolaisten maasta karkottamisesta ((EYVL C 320, 28.10.1996, s. 198.)), - ottaa huomioon 21. syyskuuta 1995 antamansa päätöslauselman maahanmuutto- ja turvapaikkapolitiikkaa koskevasta komission tiedonannosta neuvostolle ja Euroopan parlamentille (KOM(94)0023 - C3-0107/94) ((EYVL C 269, 16.10.1995, s. 156.)), - ottaa huomioon laittoman maahanmuuton ja työnteon torjuntakeinojen yhdenmukaistamisesta ja tätä varten säädettyjen valvontakeinojen tehostamisesta ((EYVL C 5, 10.1.1996, s. 1.)) ja neuvottelusta ja yhteistyöstä karkotustoimenpiteiden täytäntöönpanossa ((EYVL C 5, 10.1.1996, s. 3.)) 22. joulukuuta 1995 annetut neuvoston suositukset, - ottaa huomioon pakolaisten oikeusasemasta 28. heinäkuuta 1951 tehdyn Geneven yleissopimuksen, - ottaa huomioon ihmisoikeuksien ja perusvapauksien suojaamiseksi tehdyn Euroopan yleissopimuksen ja eritoten sen 3 ja 14 artiklan, A. ottaa huomioon 23. syyskuuta 1998 tapahtuneen Semira Adamun kuoleman, kun häntä oli käsitelty voimakeinoja käyttäen Belgiasta karkottamisen yhteydessä, B. ottaa huomioon, että myös muissa jäsenvaltioissa on esiintynyt kuolemantapauksia ja vakavia loukkaantumisia, joihin ovat olleet syynä voimakeinot väkisin tehtyjen maastakarkotusten yhteydessä, C. katsoo, että Semira Adamun kohtalo paljastaa yhteiskunnassamme piilevän syvän kriisin ja hämmennyksen, jonka valtaan joudumme, kun unionin ulkopuolisten maiden kansalaiset pyrkiessään pakoon kurjuutta, vainoa ja väkivaltaa vetoavat yhteisvastuullisuuteemme, D. palauttaa mieliin, että turvapaikan hakeminen ulkomailta on yleisesti tunnustettu oikeus eikä tämän oikeuden käyttämistä voida missään tapauksessa tehdä rangaistavaksi; on huolestunut yhä suppeammaksi käyvästä Geneven yleissopimuksen tulkinnasta, E. katsoo, että pakolaisaseman myöntämistä ja sen poistamista koskevat kysymykset sekä niihin olosuhteisiin liittyvät ongelmat, joissa turvapaikanhakijoita, joiden hakemus on hylätty, palautetaan kotimaahansa, on kaikille jäsenvaltioille yhteinen ja että tämä asia siten koskee kaikkien jäsenvaltioiden yhteistä etua; katsoo, että on luotava todellinen yhteisön politiikka turvapaikka- ja maahanmuuttoasioissa; 1. Tuo julki surunsa Semira Adamun kuoleman johdosta ja tyrmistyneisyytensä siihen liittyvien olosuhteiden vuoksi; hylkää varauksitta ne toimet, jotka aiheuttivat Semira Adamun kuoleman; 2. Pahoittelee, että tämän murheellisen tapahtuman vuoksi on toistettava niille henkilöille ja jäsenvaltiolle, joita asia koskee, että maassa laittomasti oleskelevan henkilön karkotuspäätöksestä ja karkotuksen toimittamisesta on oltava selkeät määräykset; 3. Tuo julki huolestuneisuutensa unionin jäsenvaltioissa sovellettavista karkotuskäytännöistä; kehottaa kannustamaan käännytettyjä turvapaikanhakijoita palaamaan vapaaehtoisesti antamalla heille tehokasta tukea paluun yhteydessä ja lähtömaahan tultaessa, ja pyytää neuvostoa tekemään tämän sisältöisiä uusia ehdotuksia tällä hetkellä sovellettavaa lainsäädäntöä ja käytäntöjä koskevan perusteellisen selvityksen pohjalta; 4. Pyytää, että Geneven yleissopimuksen soveltamisessa otetaan huomioon se, että naiset voivat joutua erityisten henkilökohtaiseen koskemattomuuteen kohdistuvien loukkausten uhreiksi, kuten väkisinmakaamisen, avioliittoon pakottamisen tai silpomisen uhreiksi; 5. Pyytää neuvostoa tekemään ehdotuksen yhteisiksi vähimmäissäännöiksi kaikkien Amsterdamin sopimuksen VI osaston aihepiirien osalta, joita ovat eritoten turvapaikanhakijoiden vastaanotto, pakolaisaseman hakemiseen liittyvät ehdot, pakolaisaseman myöntämis- ja poistamismenettelyt, laittomasti maassa oleskelevien tai sellaisten turvapaikanhakijoiden, joiden hakemus on hylätty, palauttamiseen liittyvät olosuhteet; 6. Vaatii painokkaasti maita, joista pakolaiset ovat lähtöisin, toimimaan perustavien ihmisoikeuksien ja aviopuolison vapaan valinnan oikeuden turvaamiseksi sekä erityisten naisten oikeuksien turvaamiseksi, siten kuin Yhdistyneet kansakunnat on ne tunnustanut; 7. Suosittaa toimia sellaisten toimijoiden tunnistamiseksi ja vastustamiseksi, jotka taloudellista voittoa hankkiakseen kannustavat laittomaan maahanmuuttoon, sekä sellaisen toiminnan tunnistamiseksi ja vastustamiseksi, joka mahdollistaa laittomasti maassa oleskelevien työnsaannin; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.